আস্থা ভোটের আগে কাউন্সিলরকে অপহরণের অভিযোগকে ঘিরে উত্তেজনা ছড়াল মুর্শিদাবাদের কান্দিতে। শাসক দলের বিরুদ্ধে অপহরণের অভিযোগ তুলে একজোট হয়ে বিক্ষোভ বাম-কংগ্রেসের। ভাঙচুর হল থানা। ঘটনার প্রতিবাদে বৃহস্পতিবার কংগ্রেস ১২ ঘণ্টার কান্দি বন্‌ধ ডেকেছে। জোট জল্পনার মধ্যেই কংগ্রেসের ডাকা বন্‌ধকে সমর্থন জানিয়েছে বামেরা।
১৮ আসন বিশিষ্ট কান্দি পৌরসভার চেয়ারম্যান কংগ্রেসের অপূর্ব সরকারের অপসারণের দাবিতে অনাস্থা প্রস্তাব আনে তৃণমূল কংগ্রেস। আদতে ৩টি আসন থাকলেও, ৫ কংগ্রেস কাউন্সিলরকে দলে টেনে অনাস্থা আনে শাসক দল। বাম সমর্থিত নির্দল কাউন্সিলর দেবজ্যোতি রায় অনাস্থা প্রস্তাবকে সমর্থন করলেও, শাসক দলের পক্ষে যেতে রাজি হননি। কলকাতা হাইকোর্টের নির্দেশে আগামী ১৯ ফেব্রুয়ারি কান্দি পৌরসভায় আস্থা ভোটের দিন নির্ধারিত হয়েছে।
অন্যান্য দিনের মতো বুধবার স্কুলে যান পেশায় শিক্ষক দেবজ্যোতিবাবু। স্কুলের অফিসঘরে অন্যান্য শিক্ষকদের সঙ্গে বসে ছিলেন তিনি। অভিযোগ, সেই সময় হঠাৎই ৬-৭জন সশস্ত্র দুষ্কৃতি মুখে রুমাল বেঁধে টেনে হিঁচড়ে ওই নির্দল কাউন্সলরকে তুলে নিয়ে যায়। বাধা দিতে গেলে দুই শিক্ষককে বন্দুকের বাঁট দিয়ে মারধর করা হয় বলে দাবি করেছেন প্রত্যক্ষদর্শীরা।
ঘটনার কথা জানাজানি হতেই উত্তেজনা ছড়ায়। অপহৃত কাউন্সিলরকে উদ্ধারের দাবিতে  বাম এবং কংগ্রেস সমর্থকরা একসঙ্গে বিক্ষোভ দেখাতে শুরু করেন। তাঁদের অভিযোগ, তৃণমূল কংগ্রেস আশ্রিত দুষ্কৃতিরা ওই নির্দল কাউন্সিলরকে অপহরণ করেছে। বিক্ষোভ দেখানোর সময় বাম এবং কংগ্রেস সমর্থকরা কান্দি থানা ভাঙচুর করেন বলে পাল্টা অভিযোগ উঠেছে। বহরমপুর-সালার রাজ্য সড়কও অবরোধ করা হয়। পাল্টা থানা অবরোধ করে বিক্ষোভ দেখায় তৃণমূলও।
শেষ খবর পাওয়া পর্যন্ত অপহৃত কাউন্সিলরকে উদ্ধার করা যায়নি।
দেখুন ভিডিও